27.12.2022
RO
Jurnalul Oficial al Uniunii Europene
C 493/59 Marți, 7 iunie 2022
74. subliniază că soluțiile eficiente de digitalizare și conectivitate digitală pentru insule reprezintă o prioritate absolută, îndeosebi pentru a le ajuta să depășească dezavantajele geografice cu care se confruntă și pentru a îmbunătăți furnizarea de tehnologii și infrastructuri digitale, de servicii de educație, formare și de e-sănătate, inclusiv de telemedicină și de psihiatrie la distanță, precum și de alte servicii guvernamentale esențiale pentru cetățeni și IMM-uri, care au efecte pozitive asupra strategiilor și operațiunilor întreprinderilor;
75. subliniază că este important să se asigure întreținerea infrastructurii digitale care conectează insulele cu restul lumii, alocând fonduri europene suficiente pentru înlocuirea cablurilor submarine învechite;
76. consideră că este greu pentru IMM-uri, mai ales pe insulele mici, să aibă acces cu ușurință la toate informațiile despre promovarea antreprenoriatului, dezvoltarea competențelor și oportunitățile finanțate de UE; cere să se acorde un sprijin financiar mai substanțial în acest sens și să se ofere sesiuni de informare, consiliere și instruire personalizată mai performante;
Migrația
77.
constată că unele insule se confruntă cu sosirea unui număr mare de imigranți care, uneori, depășesc numeric populația locală, astfel încât nu le pot oferi mijloacele de cazare și asistență necesare;
78.
atrage atenția asupra presiunii deosebite și disproporționate care apasă pe sistemele de azil și de primire din insule, insule periferice și regiuni ultraperiferice; dorește ca planul de acțiune european pentru insule să recunoască problemele cu azilul și migrația menționate anterior, care necesită soluții coordonate la nivel european, care să respecte binele și demnitatea individului, ușurând totodată presiunea;
Reevaluarea regimurilor de ajutoare de stat și a măsurilor menite să reducă decalajul de dezvoltare
79. cere Comisiei să producă o analiză a volumului de ajutoare de stat acordate întreprinderilor implantate în insulele din UE; consideră că este imperios necesar, în ciuda eforturilor depuse de Uniunea Europeană și statele membre, să se determine dacă și în ce măsură întreprinderile situate pe teritoriile insulare au putut beneficia de asemenea măsuri și să se reevalueze normele privind ajutoarele de stat în consecință; reamintește, în acest context, cât este de important ca ajutoarele de stat acordate companiilor de transport aerian și maritim din aceste teritorii insulare să fie mai flexibile, dată fiind dependența lor totală de aceste mijloace de transport;
80. cere ca înainte de orice revizuire viitoare a cadrului legislativ pentru ajutoarele de stat să se facă studii de impact bazate pe indicatori specifici care să evalueze cât de rămase în urmă sunt economiile din regiunile insulare la capitolul competitivitate, precum și în raport cu consecințele pachetului „Pregătiți pentru 55” asupra acestor teritorii, și să pună la punct un regim degresiv specific pentru teritoriile insulare după 31 decembrie 2021, când se vor termina măsurile extraordinare prevăzute în regimul temporar de ajutoare de stat;
81. cere să se creeze o sub-categorie „insule”, având în vedere că există caracteristici care le diferențiază, pentru regimul de aplicare a normelor aferente ajutoarelor de stat în perioada 2021-2027 și să se desființeze plafoanele minime pentru insulele europene și regiunile ultraperiferice peste care este nevoie de autorizarea Comisiei;
82. subliniază că este nevoie de o abordare mai flexibilă, care să permită o executare mai eficientă a fondurilor europene în teritoriile insulare și în regiunile ultraperiferice, fără a compromite standardele de calitate aplicabile și procedurile de monitorizare;
83. constată că regula de minimis actuală limitează competitivitatea și creează greutăți pentru insulele europene și regiunile ultraperiferice; crede că pentru a fi mai puțin dezavantajate toate insulele din Uniunea Europeană ar trebui exceptate de la aplicarea plafoanelor aferente regulii „de minimis”; mai mult, roagă Comisia să adapteze normele privind ajutoarele de stat pentru ca subvențiile pentru aplanarea neajunsurilor insularității să nu fie considerate ajutoare de stat, ci compensații menite să pună insulele și regiunile ultraperiferice europene pe picior de egalitate cu continentul;